Jou tuiskantoor kan jou belasting spaar - Jou Geld | Solidariteit WêreldJou Geld | Solidariteit Wêreld
Tuis › Artikels › Jou tuiskantoor kan jou belasting spaar
Jou tuiskantoor kan jou belasting spaar
Deur Nicolene Steenkamp
Daar is verskeie maniere wat belastingbetalers binne die wet kan optree om hulle belastingverpligting te verminder.
Tydens die streng inperking weens Covid-19 in 2020 het baie Suid-Afrikaners van die huis af gewerk. Die term "tuiskantoor" en die beskikbare aftrekkings wat belastingbetalers kan eis weens die feit dat hulle vir 'n groot gedeelte van die 2021 belastingjaar van die huis af kon werk, is 'n onderwerp op baie belastingbetalers se lippe.
Dit is belangrik om te weet dat die wetgewing van toepassing op tuiskantore en die beskikbare aftrekkings nie verander het nie, maar dat dit wel op meer belastingbetalers van toepassing is.
Artikels 11(a), 11(d), 23(m) en 23(b) van die Wet op Inkomstebelasting moet saamgelees word. In kort bring dit mee dat 'n werknemer wat 'n diens, of amp beklee en besoldiging ontvang wat nie hoofsaaklik uit kommissie uit bestaan nie, aftrekking sal kan eis ten opsigte van die gedeelte was as 'n tuiskantoor gebruik word indien:
a) die gedeelte spesifiek vir werk toegerus is;
b) die gedeelte gereeld en uitsluitlik vir werk gebruik word; en
c) indien die werknemer sy pligte hoofsaaklik in daardie tuiskantoor verrig. Dit beteken dat jy as belastingbetaler meer as 50% van jou pligte uit jou tuiskantoor moet verrig.
Besoldiging in kort beteken die salarispakket wat jy by jou werkgewer ontvang.
Uitgawes wat as aftrekking beskikbaar is, sluit onder andere die volgende in:
Indien jy die eiendom huur:
– Die huur wat jy vir die eiendom betaal.
– Herstelkostes aan die tuiskantoor gedeelte.
Indien jy die eiendom besit:
– Die rente komponent van jou verbandlening.
Onthou wanneer jy jou verbandlening betaal is daar 'n gedeelte wat jy die kapitaal af betaal en 'n gedeelte rente wat jy betaal. Slegs die rente komponent is aftrekbaar.
Ander toepaslike uitgawes wat moontlik aftrekbaar is:
– Water en elektrisiteit
– Skoonmaak kostes
– Waardevermindering op kantoortoerusting
Wat wel belangrik is, is al hierdie kostes word pro rata toegedeel vir die onderneming se verbruik.
Dit beteken, in kort, dat slegs die uitgawes wat jy aangegaan het om jou werk te verrig, aftrekbaar is.
Byvoorbeeld: Jy kan nie die volle koste van jou huuruitgawe aftrek nie. Dit moet toegedeel word aan die vierkant 'n meter van die eiendom wat jy as jou tuiskantoor gebruik het. Dit geld ook vir al jou ander uitgawes. Jy gaan moet bepaal watter gedeelte van jou internet vir privaat gebruik was en watter gedeelte gebruik is om jou werk te verrig. Slegs die gedeelte wat jy gebruik het om jou werk te verrig mag afgetrek word.
Omdat daar hierdie jaar aansienlik meer belastingbetalers gaan wees wat uitgawes gaan eis in terme van die gebruik van hul tuiskantoor gaan SARS baie streng wees om seker te maak dat belastingbetalers nie buite die voorgeskrewe wet optree nie.
SARS kan op verskeie maniere bepaal of jy wel binne die wet opgetree het. Dit is dus belangrik dat belastingbetalers rekord moet hou van al die toepaslike uitgawes.
Moontlike dokumentasie wat SARS kan aanvra, sluit onder andere die volgende in:
– 'n Brief van jou werkgewer wat aandui dat jy meer as 50% van jou pligte van die huis moet verrig.
– Indien jy huur, die huurkontrak, met bewyse dat jy 'n gedeelte as jou tuiskantoor ingerig het. Hierdie kan moontlik bewys word deur foto's te neem.
– Indien jy die eiendom besit kan jy planne van jou huis stuur waar daar duidelik 'n kamer is wat jy as jou tuiskantoor gebruik het.
– Telefoon en internet rekeninge.
– Water- en elektrisiteitrekeninge.
– Bewyse dat jy skryfbehoeftes aangekoop het, soos fakture of strokies.
Wat belastingbetalers in ag moet neem is die langtermyn effek wat die gebruik van 'n tuiskantoor op hul kapitaalwinsberekening kan hê. Indien 'n belastingbetaler hulle primêre eiendom of woning verkoop, is die eerste R2 miljoen wins wat jy maak vrygestel van kapitaalwinsbelasting. Primêre eiendom is die eiendom waarin jy woon. Die gedeelte wat jy dan as 'n tuiskantoor gebruik word dan nie as jou primêre eiendom of woning geag nie en dit word uit hierdie R2 miljoen vrystelling uitgesluit en dan kan daar moontlik kapitaalwinsbelasting ontstaan.